F. Mikloško, poslanec: (2002-03-21):
I. Presperín, podpredseda NR SR: Ďakujem pekne. Ktovie, či je to tak, keby sme to overili, Fero. Nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 542/1990 Zb. o štátnej správe v školstve a školskej samospráve v znení neskorších predpisov , ktorý máte ako tlač 1372. Návrh na pridelenie návrhu zákona na prerokovanie výborom Národnej rady máte v rozhodnutí predsedu NR SR č. 1521. Návrh skupiny poslancov uvedie pani poslankyňa Slavkovská. Prosím. E. Slavkovská, poslankyňa: Ďakujem pekne. Vážení pán predsedajúci, vážené kolegyne, kolegovia, ak dovolíte, predkladám vám návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon Slovenskej národnej rady č. 542/1990 Zb. o štátnej správe v školstve a školskej samospráve v znení neskorších predpisov. Je to tlač 1372. Ide o veľmi krátku novelu. Podľa doteraz platného zákona totiž medzi identifikačné údaje o osobe patrí meno a priezvisko, dátum a miesto narodenia, bydlisko, rodné číslo, štátna príslušnosť, toto všetko sa uvádzalo aj na vysvedčeniach žiakov všetkých stupňov škôl, plus národnosť. Podľa metodického pokynu, ktorý vydalo ministerstvo školstva 31. októbra 2001, bolo uvedené pod bodom 3, že na vysvedčeniach sa údaj „národnosť“ nevypisuje, voľné miesto sa prečiarkuje vodorovnou čiarou. Táto skutočnosť nás viedla k tomu, aby sme predložili túto novelu, aby sa medzi identifikačné údaje započítala aj národnosť, pretože národnosť nie je identifikačným údajom, ktorý by bolo treba utajovať. Predkladaná novela nemá vplyv na štátny rozpočet. Ďakujem. I. Presperín, podpredseda NR SR: Pani poslankyňa Rusnáková je spravodajkyňou aj k tejto tlači. Tak ju prosím, aby za výbor pre vzdelanie, vedu, mládež a šport podala správu tohto výboru. E. Rusnáková, poslankyňa: Vážené panie poslankyne, vážení páni poslanci, dovoľte mi, aby som podľa § 73 ods. 1 Národnej rady Slovenskej republiky č. 350/1996 Z. z. o rokovacom poriadku vystúpila v prvom čítaní návrhu skupiny poslancov na vydanie zákona, ktorým sa mení a dopĺňa zákon č. 542/1990 Zb. o štátnej správe v školstve a školskej samospráve, ako spravodajkyňa určená Výborom NR SR pre vzdelanie, vedu, mládež a šport. Predmetný návrh zákona, ktorým sa mení a dopĺňa zákon č. 542, bol doručený poslancom dňa 14. februára 2002, čím boli splnené podmienky určené § 72 ods. 1 zákona o rokovacom poriadku NR SR, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil, či návrh zákona spĺňa náležitosti podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel, a zaradil ho na rokovanie tejto schôdze Národnej rady. Ako spravodajkyňa k tomuto prvému čítaniu si osvojujem stanovisko, že predmetný návrh zákona spĺňa náležitosti návrhu zákona uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. Z hľadiska vecného má navrhovaná úprava podľa predkladateľov za cieľ uvádzať informáciu o národnosti na vysvedčeniach základných a stredných škôl. S ohľadom na oprávnenia, ktoré pre mňa ako spravodajkyňu vyplývajú z § 73 zákona NR SR o rokovacom poriadku, budem po rozprave odporúčať, aby sa Národná rada Slovenskej republiky v zmysle § 73 ods. 3 písm. b) a c) rokovacieho poriadku NR SR uzniesla na tom, aby návrh zákona postúpila Národná rada do druhého čítania. Ďakujem. I. Presperín, podpredseda NR SR: Ďakujem pekne. Ďalej budeme pokračovať prvým čítaním o návrhu poslancov Národnej rady Slovenskej republiky Vladimíra Faiča a Vladimíra Bajana na vydanie zákona, ktorým sa mení a dopĺňa zákon Slovenskej národnej rady č. 542/1990 Zb. o štátnej správe v školstve a školskej samospráve v znení neskorších predpisov a o zmene a doplnení niektorých zákonov . Návrh zákona sme dostali ako tlač 1396. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady č. 1554. Dávam slovo poslancovi Vladimírovi Faičovi, prosím, aby návrh uviedol.